# איוב פרק מ - תשובת איוב למענה ה' (א-ה)

לאחר מענה ה' אל איוב מן הסערה, אין אנו שומעים על תשובת איוב.

בפסוקים א-ב הקב"ה פונה אל איוב ומבקש ממנו לענות.

ובפסוקים ג-ה משיב איוב תשובה קצרה למענה ה'.

א-ב: פניית ה' אל איוב בדרישה ממנו לענות למענה ה'.

מענה ה' אל איוב מן הסערה, בפרקים לח-חט, היה תיאור ארוך ומלא פרטים, אשר תיארו את נפלאות הבריאה וסוד הנהגת ה' בעולם, כמו גם העלאת השאלה בדבר כוחו המוגבל של האדם להבין כל זה.

בסיום המענה, אין איוב מגיב לדברי ה'. וה' פונה אליו בדרישה לענות לדבריו.

א וַיַּעַן ה' אֶת-אִיּוֹב וַיֹּאמַר.

ב הֲרֹב עִם-שַׁדַּי יִסּוֹר מוֹכִיחַ אֱ-לוֹהַּ יַעֲנֶנָּה.

פניית ה' אל איוב היא בגוף שלישי, והוא מצווה על איוב לענות לו ולא להשאר בשתיקתו.

הפנייה פותחת במילה 'הרוב'- שמשמת כאן כמילת שאלה כמו 'העוד'. העוד תרצה להתווכח עם שדי? (ראו דעת מקרא)

איוב מכונה בפי ה' "מוכיח א-לוה" ונראה שהמשמעות היא כי איוב בדבריו בא בטענות אל ה' וכאילו ניסה להוכיחו על חוסר הצדק שהיה מנת חלקו של איוב.

איוב נענה לדרישה, אך עונה בשני פסוקים שכולם הכנעה של איוב מול האלוקים מצד אחד, אבל אי נסיגה מן הטענות שהשמיע, מן הצד השני.

ג וַיַּעַן אִיּוֹב אֶת-ה' וַיֹּאמַר.

ד הֵן קַלֹּתִי מָה אֲשִׁיבֶךָּ יָדִי שַׂמְתִּי לְמוֹ-פִי.

ה אַחַת דִּבַּרְתִּי וְלֹא אֶעֱנֶה וּשְׁתַּיִם וְלֹא אוֹסִיף.

איוב מכיר בקטנותו של האדם מול בורא העולם, ומתוך כך אומר כי ישים יד לפיו, כמחסום לדבריו, וישתוק.

בכך ניכר כי איוב הקשיב קשב רב לדברי ה' מן הסערה אליו. דברי ה' הציגו את גדולת הבורא ואת קטנות האדם אשר אינו יכול להכיל ולהבין את מורכבות ונפלאות הבריאה. אך מתוך כך משיב איוב, כי אין הוא יכול לענות ולדבר עוד עם הקב"ה.

אך באותה עת, יחד עם הכרה בקטנותו ובאי יכולתו להשיב לדברי ה', ויחד עם קבלתו על עצמו כי לא ידבר עוד, וכי ישים יד על פיו על מנת לעצור את דבריו, הוא שב ואומר כי את דבריו - כבר טען קודם, והוא לא חוזר בו על מה שאמר. יותר מכך, אומר איוב, הוא לא יוסיף.

כדאי לשים לב כי איוב מקבל דבר מסויים, ולא מקבל דבר אחר.

הוא מקבל לחלוטין את ההבנה כי הקב"ה הוא לא רק בורא העולם אלא גם מנהיגו. (בניגוד לטענות שהעולם מתנהל אולי בשרירותיות)

אך נראה כי שאלת צדיק ורע לו, ממשיכה להטריד את מנוחתו, אולי דוקא לאור אותה הבנה עמוקה שאכן הקב"ה מנהיג את עולמו. (ראו פירוש בעל מצודת דוד)

**הערה חשובה למורה:**

בשלב זה, עוזבים אנו את מעני ה' ואת תשובת איוב עליהם במסגרת פרקי החובה לקראת בחינת הבגרות בתנ"ך. אבל אין הדברים כך בתנ"ך...

הקב"ה עונה לאיוב במענה שני, ארוך גם הוא ומורכב.

תשובת איוב למענה ה' השני היא שונה במהותה בתוכנה ו'במנגינה שלה' מן התשובה הראשונה, וניכר כי איוב עובר תהליך משמעותי מאד בתפיסתו את הקשר שלו עם הקב"ה, ואותה נפגש בפרק מב.

מורה אשר מוצא את הזמן הנכון להשלים פרקים אלו לתלמידיו, תבוא עליו הברכה, וגם אם לא - חשוב מאד להציג את התהליך כולו בפני התלמידים, גם אם לא נמצא הזמן ללמוד פרקים אלו בעיון.

פרשנות נבחרת

מצודת דוד:

הן קלותי - הנה הכרתי בעצמי שאני קל מאד ולא למדתי חכמה לדעת שהכל בא בהשגחה, ומה זה הדבר אשר אשיב לך, כי אין בפי מענה. ולזה שמתי ידי אל פי ולא דברתי מאומה כאשר פסקת ממאמריך.

אחת דברתי - כאומר הנה האחת אשר דברתי בראשית אמרי לקרוא תגר על אשר מסרת הכל ביד המערכה, הה דברתי אז, אבל עתה לא אשיב עוד על דבריך להחזיק מאמרי, כי עתה רואה אני שלא מסרת ביד המערכה, אבל הכל בידיך.

ושתים - אבל שתי השאלות אשר שאלתי, לומר אם הכל בא בהשגחה מדוע אם כן יבוא הרע על הצדיק וטוב על הרשע, הנה עם כי עדיין לא אדע תשובה עליהם, עם כל זה לא אוסיף עוד לשאול, כי יראשתי להרהר אחריך.